Over 1.000 borgere har skrevet under på protest mod udstykning af privat grund ved siden af Risskov Strandpark. Sagen er i byrådet onsdag.

Annonce

RISSKOV: Der er opstået lokal modstand mod byggeplaner ved "Strandhuset" på Rolighedsvej 16A i Risskov. Over 1.000 personer har skrevet under på kampagnen "Bevar Risskov Strandpark", der protesterer mod byggeplaner på adressen. Sagen er i byrådet onsdag. Ifølge kommunen formodes Strandhuset at være tegnet af den kendte arkitekt Hack Kampmann. Nu har ejerne bedt om at få udarbejdet en ny lokalplan, der giver mulighed for at bevare villaen, men at bygge til den og samtidig at udstykke den 3.000 kvadratmeter store grund i to, så der opstår to grunde på 1.400 og 1.600 kvadratmeter, hvormed der kan opføres en ny villa på den udstykkede grund mod nord op mod Strandvænget. Planen beskrives i lokalplanforslag nummer 1113, der onsdag 18. december behandles i byrådet.

Grunden ligger bag ved Risskov Strandpark, hvor det omtalte hus kan skimtes bag træerne til venstre. Illustration: Fra lokalplanforslag 1113

Annonce

R: Sagen krænker retsfølelsen

På forhånd har De Radikale gjort deres stilling meget klar: - Forslaget forarger utrolig mange borgere i Aarhus. Der er indsamlet 1.000 underskrifter imod planerne, og det kan jeg sandelig godt forstå. Forslaget krænker min retsfølelse. Hvorfor bruge borgernes penge på at udarbejde dette forslag, når både Region Midt og firmaet KPC har fået klart og tydeligt nej til at udstykke eller bygge på grunden i Risskov Strandpark, siger Eva Borchorst Mejnertz (R). Hun henviser til, at den eksisterende lokalplan 1031, der blev vedtaget med salget af Psykiatrisk Hospital til byudvikling, fastslog, at grunden Rolighedsvej 16A ikke måtte udstykkes yderligere. Det ville regionen og køberne af hospitalsgrunden, KPC, ellers gerne have haft mulighed for, for at tjene flere penge, men det blev altså afvist. - Køberne af den historiske villa vidste derfor, at der ikke gives mulighed for mere byggeri eller udstykning af grunden. Det afspejles også tydeligt i købsprisen på kun 5,7 millioner kroner, siger Eva Borchorst Mejnertz.

Annonce

To familier vil bo der

Den ene køber af Rolighedsvej 16A er direktør Martin Busk fra firmaet Bricks Ejendomme A/S. Han forklarer til JP Aarhus: - Det er to familier, der skal bo på matriklen. En ny lokalplan vil alene omhandle den i forvejen privatejede grund, og der er derfor ikke tale om inddragelse, reducering eller bebyggelse af Risskov Strandpark. Strandparken bevares nøjagtigt, som den er i dag. Min familie og jeg skal bo i den eksisterende bygning, og familien Buus Horsbøl skal bo i den nye. Det drejer sig om to ganske almindelige familier med to børn hver, fortæller Martin Busk. Underskriftskampagnen "Bevar Risskov Strandpark" hævder, at planerne går ud over strandparken: "For en del af Strandparken er blevet solgt til ejendomsudviklere og det fredfyldte åndehul er taget som gidsel i et uambitiøst politisk spil præget af kortsigtet regnearkslogik med fokus på simpel profit," skriver de. Dette er faktuelt ukorrekt. Der er ikke er solgt noget fra strandparken. Den private grund på 3.000 kvadratmeter omfatter dels en villa omkranset af træer og et område med græs mod nord. Men der er i dag adgang fra strandparken ind i det private område, som tidligere tilhørte psykiatrisk hospital.

Den omtalte grund (med rød markering) hører i dag til lokalplanen, der også omfatter det tidligere psykiatrisk hospital. Men ejerne beder om lov til at skære området ud med sin egen lokalplan, der giver mulighed for at udstykke en byggegrund mod nord. Illustration: Fra lokalplanforslag 1113

Annonce

Spørgsmål til R